**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

**RAPORTI PËRMBLEDHËS I AKREDITIMIT**

**PËR SHKOLLËN E MESME TEKNIKE ELEKTRIKE “GJERGJI CANCO”, TIRANË**

**Dhjetor 2023**

**I. BAZA LIGJORE**

Procesi i Akreditimit për ofruesit e arsimit dhe formimit profesional, ka filluar për herë të parë në Shqipëri, mbështetur në Ligjin Nr. 15-2017 datë 16.02.2017 “*Për Arsimin dhe Formimin Profesional në Republikën e Shqipërisë”* në Urdhrin nr. 128, datë 6.7.2021 për miratimin e “*Rregullores për Standardet, kriteret dhe procedurat e akreditimit të ofruesve të arsimit dhe formimit Profesional*” të Ministrisë së Financave dhe Ekonomisë (MFE), në rregulloren e brendshme *për organizimin dhe funksionimin e Agjencisë Kombëtare të Arsimit, Formimit Profesional dhe Kualifikimeve* dhe në urdhrin e brendshëm të AKAFPK-së me nr. 23, datë 12.05.2023 “*Për miratimin e udhëzuesit për procedurat e përzgjedhjes, organizimit dhe etikës profesionale të specialistëve si vlerësues të jashtëm, si dhe procedurat e brendshme në zbatim të procesit të akreditimit në institucionet ofruese të AFP-së”*.

**II. KONTEKSTI I OFRUESIT**

Shkolla e mesme Teknike Elektrike “Gjergj Canco”, dikur Shkolla e mesme Industriale “*7 Nëntori*” apo Politeknikumi “*7 Nëntori*”, me këtë emër njihej gjatë viteve të sistemit totalitar, prej së cilës u shkëput në vitin 1983 dhe u krijua më vete Shkolla Teknike Elektrike, duke trashëguar të gjitha vlerat e traditat e kësaj shkolle.

Në 23 Mars 2006 me vendim të Këshillit Bashkiak të Tiranës, mori emrin Shkolla e mesme Teknike Elektrike “*Gjergj Canco”* për nder të Z. Gjergj Canco, “*Mësues i Popullit”*  ish drejtor i Shkollës Teknike të Tiranës. Shkolla “*Gjergj Canco*” është e pajisur me një infrastrukturë bashkëkohore dhe të përshtatshme për kualifikimet që ofron ku ndër të tjera spikat: *Laborator Smart Home (i pari i këtij lloji në Shqipëri); Smart boards dhe pajisje CISCO; Laboratorë me printera 3D për projekte multidisiplinore etj.*

Vlen të theksohet se paralelisht me rritjen e numrit të nxënësve për drejtimet e sipërpërmendura është rritur edhe numri i mësimdhënësve si dhe është zhvilluar edhe plani për trajnimit të tyre, gjithashtu shkolla sot (*në vitin 2022*) gëzon infrastrukturën e nevojshme për të kryer praktikën mësimore, sipas skeletkurrikulave të ofruara nga AKAFPK-ja.

Rritja e numrit të nxënësve në Shkollën e mesme Teknike Elektrike “*Gjergj Canco”* ka si faktor kryesor rritjen e kërkesës që ka tregu vendas, besimin që kanë fituar bizneset, prindërit si dhe nga puna e koordinuar e aktorëve të arsimit dhe formimit profesional.

Në kuadër të procesit të akreditimit, që është aplikuar në ofruesin publik të AFP-së, Shkolla e mesme Teknike Elektrike “Gjergj Canco”, ky raport përshkruan shkurtimisht gjetjet dhe rekomandimet, mbështetur në 5 fushat e cilësisë.

Shkolla e mesme Teknike Elektrike “Gjergj Canco” aplikoi pranë AKAFPK-së për akreditim për kualifikimet profesionale të reja, sipas niveleve përkatëse në KSHK;

1. “Teknologji e Informacionit dhe Komunikimit” Niveli II në KSHK Kodi T-II-20
2. “Rrjete të dhënash” Niveli IV në KSHK Kodi T1-IV-21
3. “Mbështetje e Përdoruesve të TIK-ut” Niveli IV në KSHK Kodi T2-IV-21
4. “Zhvillim Ëebsite” Niveli IV në KSHK Kodi T3-IV-20
5. “Programim” Niveli IV në KSHK Kodi T5-IV-21
6. “Multimedia” Niveli IV në KSHK Kodi T6-IV-21
7. “Elektroteknikë” Niveli II në KSHK Kodi E-II-20
8. “Instalime elektrike civile dhe industriale” Niveli III në KSHK Kodi E1-III-20
9. “Instalime dhe mirëmbajtje të linjave TU dhe TL” Niveli III në KSHK Kodi E2-III-20
10. “Elektromekanikë” Niveli III në KSHK Kodi E4-III-20
11. “Riparim i pajisjeve elektronike” Niveli IV në KSHK Kodi E6-IV-20
12. “Telekomunikacion” Niveli IV në KSHK Kodi E7-IV-21
13. “Elektroteknikë”Niveli IV në KSHK Kodi E-IV-21

**III. PËRMBLEDHJA E PROCESIT**

Ofruesi publik Shkolla e mesme Teknike Elektrike “*Gjergj Canco”* me adresë Rr. “*Bernardin Palaj*” Tiranë, depozitoi kërkesën për akreditim pranë AKAFPK-së me nr. prot 88 datë 15.04.2022, dhe protokolluar pranë AKAFPK-së me nr. prot 143 dat­ë 19.04.2020. AKAFPK-ja pasi shqyrtoi dokumentacionin e aplikimit vendosi për nisjen e procedurës së akreditimit. Në zbatim të Urdhrit nr. 128/2021 të MFE nisi procesin e akreditimit duke ngritur dhe konsoliduar grupin e vlerësuesve të jashtëm (GVJ), përmes një procedure të miratuar më parë.

Vizita e grupit të vlerësuesve të jashtëm, i përbërë prej 3 anëtarësh, zgjati 3 ditë sipas një axhende të përcaktuar prej tyre dhe të dakordësuar me ofruesin.

Procesi i akreditimit ka kaluar në hapat e pasqyruara si më poshtë:

1. Studimi i dosjes së dokumenteve të akreditimit, dosjes së vetëvlerësimit dhe raportit përmbledhës të këtij procesi (*para dhe pas vizitës*)
2. Takime të përbashkëta të GVJ për të sqaruar çështje të cilat kërkonin diskutime/sqarime. Takimet janë zhvilluar ‘*direkt’* dhe “*online*”;
3. Përcaktimi dhe aplikimi i metodave të mbledhjes së të dhënave te ofruesi
4. Aplikimi i pyetësorëve (*google form ose hard copy*)
5. Shkrimi i raportit, i cili është punuar në “*Drive form*” ka ndihmuar shumë në punën e përbashkët për një raport sa më cilësor.
6. Dorëzimi i raportit paraprak nga GVJ në AKAFPK (*i firmosur*) së bashku me evidencat mbështetëse.
7. Marrja e komenteve nga AKAFPK dhe rishikimi i raportit paraprak nga GVJ.
8. Hartimi dhe dorëzimi i raportit me reflektimet dhe sugjerimet përkatëse.

**METODAT E PËRDORURA:**

**Vëzhgimi:** Konsiston në aplikimin e formateve standarde të vëzhgimit të ambienteve të ofruesit dhe të procesve mësimore të mësimdhënies dhe mësimnxënies, formularët e vëzhgimit të dokumentacioneve të ofruesit.

**Pyetësorë:** Janë aplikuar pyetësorë me grupet e interesit, në google form dhe hard copy duke përzgjedhur kampione përfaqësuese nga të gjitha kualifikimet profesionale që ofruesi kërkon të akreditojë.

**Intervista:** Janë realizuar me grupet e interesit ballë për ballë, pasi janë realizuar vëzhgimet dhe pyetësorët. Intervistat kanë qenë të struktuaruara ose gjysëm të strukturuara. Mbledhja e informacioneve me këtë metodë ka lehtësuar komunikimin për të dhënë sqarime pikëpyetjeve të vlerësuesve të jashtëm në lidhje me kritere të caktuara.

**Fokus grupe:** Një metodë e cila ka shkurtuar kohën në mbledhjen e të dhënave nëpërmjët të cilit një vlerësues i jashtëm i përcaktuar si moderator ka intervistuar disa pjesëmarrës nga i njëjti grup interesi.

**Puna në grup:** Ndarja e punës për secilin vlerësues, për grumbullimin dhe përpunimin e dokumentacionit. Të gjitha vlerësimet dhe rekomandimet janë diskutuar dhe kanë dalë nga mendimi i përbashkët i GVJ. Drejtuesja e GVJ ka udhëhequr punën dhe ka komunikuar me AKAFPK-në për çdo problematikë. Në fund të procesit të akreditimit, Raporti përfundimtar u pranua gjerësisht nga të gjithë aktorët dhe më poshtë u prezantuan përpara Ministrit të Financave dhe Ekonomisë, gjetjet kryesore dhe një sërë rekomandimesh që ofruesi publik Shkolla e mesme Teknike Elektrike “Gjergj Canco”,do të duhet të ndjekë më tej.

**IV. GJETJET PËR 5 FUSHAT E CILËSISË**

**Fusha 1 Menaxhimi**

Organet Drejtuese të Ofruesit të AFP-së bashkëpunojnë me përfaqësues të grupeve të interesit. Veprimtaria dhe kontributi i përfaqësuesve të grupeve të interesit është i dokumentuar. Rezultatet e konsultimit të grupeve të interesit janë publike, por jo mjaftueshëm.

Janë ngritur të gjitha Organet e Detyrueshme përmes vendimeve të duhura dhe secili prej tyre kryen funksionet e veta. Drejtoria e shkollës në bashkëpunim me Njësinë e Zhvillimit ka hartuar Planin Afatmesëm, i cili është i miratuar nga Bordi Drejtues i Ofruesit të AFP-së duke respektuar të gjitha kërkesat ligjore. Drejtoria e Ofruesit të AFP-së përpilon Metodologjitë, procedurat dhe instrumentet për monitorimin dhe vlerësimin e proceseve të mësimdhënies dhe të të nxënit si dhe për monitorimin dhe vlerësimin e rezultateve dhe të ecurisë së të nxënit. Drejtoria e Ofruesit të AFP-së ka krijuar një Sistem për Menaxhimin e Dokumenteve për identifikimin, ruajtjen, mbrojtjen, tërheqjen, mbajtjen, shkatërrimin e të gjitha të dhënave dhe dokumenteve të përcaktuara me ligji. Veprimtaria e Njësisë së Zhvillimit është e dokumentuar, ka përgatitur Planin e Vetëvlerësimit, duke përfshirë edhe synimet e vetëvlerësimit, aktivitetet, instrumentet, afatet kohore për mbledhjen dhe raportimin e të dhënave, si dhe përgjegjësitë. Vlen të theksojmë se stafi i ofuresit të AFP-së duhet të ritë kapacitet në drejtim të cilësisë të shkrimit dhe të raportimit, si dhe të dokumentimin e të gjithë aktivitetet që shkolla kryen.

**Fusha 2 Marrëdhënia dhe bashkëpunimi**

Komunikimi dhe bashkëpunimi i Ofruesit të AFP-së (Drejtoria, mësimdhënës, Njësia e Zhvillimit) me komunitetin e biznesit evidentohet qartë në Planin Afatmesëm dhe Planin vjetor. Drejtoria dhe personeli përgjegjës i shkollës komunikojnë rregullisht me komunitetin lokal të biznesit, informojnë rregullisht komunitetin lokal të biznesit mbi veprimtarinë dhe rezultatet e ofruesit të AFP-së, mbledhin informacione nga komuniteti lokal i biznesit dhe ruajnë të dhëna mbi rezultatet e partneritetit. Shkolla vë në dispozicion ambientet e veta të specializuara, për aftësimin praktik të nxënësve për të gjitha kualifikimet sipas standardeve të profesionit dhe standardeve të kualifikimeve profesionale, në përputhje me përshkruesit e niveleve të KSHK-së si dhe mbledhin informacione sistematike nga partnerët mbi aktivitetet e të nxënit në vendin e punës dhe rezultatet e tij.

Bashkëpunimi me komunitetin dhe shoqërinë civile është i identifikuar në Planin Afatmesëm dhe Planin vjetor, por duhet bërë më i detajuar. Drejtoria dhe personeli përgjegjës i shkollës komunikojnë sistematikisht me grupet e interesit, komunitetin dhe shoqërinë civile, informojnë Grupet e Interesit, Komunitetin dhe Shoqërinë civile mbi veprimtarinë dhe rezultatet e shkollës si dhe për kualifikimet profesionale, certifikatat profesionale dhe diplomat që ofrohen, për të rritur nivelin e regjistrimit dhe të frekuentimit, si dhe për të ulur nivelin e mungesave dhe braktisjes.

**Fusha 3 Kurrikula e zbatuar**

Kurrikula shkollore për të gjitha kualifikimet, bazohet në Standardet Profesionale në fuqi, në skeletkurrikulat kombëtare të hartuara nga AKAFPK dhe ndjek udhëzimet e saj për hartimin e kurrikulave shkollore dhe për të respektuar dispozitat ligjore për të drejtat e njeriut. Ofruesi i AFP-së, Shkolla e mesme Teknike Elektrike “Gjergj Canco” posedon të gjitha Autorizimet e Shëndetit Publik që lëshohen nga autoritetet kompetente, të cilat kërkohen me ligj, për të gjitha ambientet. Shkolla është e pajisur me shkallë të jashtme emergjence, pajisje për shuarjen e zjarrit në çdo kat, si dhe është pajisur me Certifikatën e Sigurisë për mbrojtjen kundër zjarrit. Drejtoria e shkollës siguron burimet për mirëmbajtjen dhe riparimin e të gjitha ambienteve.

**Fusha 4 Mësimdhënia dhe të nxënit.**

Procesi i Mësimdhënies dhe Nxënies për të gjitha kualifikimet bazohet në Standardet profesionale në fuqi dhe në skeletkurrikulën kombëtare të hartuar nga AKAFPK. Procesi i mësimdhënies dhe i nxënies (strategjitë, metodat, teknikat), duke përfshirë detyrat e shtëpisë, garantojnë arritjen e rezultateve të planifikuara të të nxënit (njohuritë, aftësitë dhe qëndrimet). Në shkollë ekzistojnë dhe përshtaten materialet dhe burimet e mësimdhënies dhe nxënies me synimet e përgjithshme në shumicën e lëndëve dhe moduleve profesionale. Cilësia e mjedisit fizik (në klasa dhe vendet e praktikës) është evidente dhe krijon mundësi për realizimin e procesit të mësimdhënies dhe nxënies duke garantuar rezultatet e pritshme.

Nga konstatimet e bëra rezulton se procesi i mësimdhënies dhe nxënies garanton zhvillimin e kompetencave kyçe ndërkurrikulare dhe të kompetencave profesionale të përcaktuara nga kurrikula e ofruesit të AFP-së. Shkolla përpiqet në garantimin e mirëqenies fizike dhe psikologjike të nxënësve dhe mësimdhënësve gjatë procesit të mësimdhënies dhe nxënies. Nxënësit me nevoja të veçanta përfitojnë mbështetje të përshtatshme me qëllim arritjen e rezultateve të pritshme të nxënies.

Nga konstatimet e bëra u vu re cilësi e lartë e mjedisit fizik (në klasa dhe vendet e praktikës). Procesi i mësimdhënies dhe nxënies garanton zhvillimin e kompetencave kyçe/ndërkurrikulare dhe të kompetencave profesionale të përcaktuara nga kurrikula e ofruesit të AFP-së.

Nxënësit përfitojnë konsulencë, këshillim dhe mbështetje të tjera me qëllim përmirësimin e rezultateve të nxënies dhe të mirëqenies. Mësimdhënësit bëjnë rishikimin e materialeve dhe të strategjive mësimore me qëllim përmirësimin e vazhdueshëm të cilësisë së mësimdhënies me produkt final rritjen e cilësisë në shkollë.

**Kriteri: 4.5.1.6** “*Nxënësit dhe personeli kanë akses në mjediset dhe shërbimet e kujdesit shëndetësor, në përputhje me rregulloret ekzistuese në fuqi*” **rezulton i pa përmbushur,** mbështetur në vlerësimin e bërë nga GVJ në Raportin përfundimtar të akreditimit.

**Fusha 5 Vlerësimi.**

Metodologjia dhe instrumentet për vlerësimin e vazhduar respektojnë rregulloret dhe udhëzimet e AKAFPK-së. Mësimdhënësit mbajnë të dhëna për aktivitetet dhe rezultatet e vlerësimit të vazhduar në pajtim me legjislacionin në fuqi. Mësimdhënësit u japin nxënësve komente konstruktive mbi rezultatet e vlerësimit të vazhduar dhe planifikimi mësimor përfshin metodologjinë dhe instrumentet për vlerësimin përfundimtar të rezultateve të të nxënit. Metodologjia dhe instrumentet për vlerësimin përfundimtar të rezultateve të të nxënit përdoren me efikasitet në fund të çdo njësie mësimore. Mësimdhënësit mbajnë të dhëna për aktivitetet dhe rezultatet e vlerësimit përfundimtar në pajtim me legjislacionin në fuqi. Mësimdhënësit u japin nxënësve komente konstruktive mbi rezultatet e vlerësimit përfundimtar e bazuar kjo në dokumente dhe intervista. Të dhënat dhe evidencat mbi rezultatet e vlerësimit të nxënësve, progresin dhe performancën e tyre mblidhen dhe regjistrohen rregullisht. Mësimdhënësit i përditësojnë rregullisht me informacion nxënësit (dhe prindërit, sipas rastit) mbi ecurinë në rezultatet e të nxënit, bazuar në kriteret e përmendura më parë. Përfaqësuesit e punëdhënësve dhe sektorëve përkatës të biznesit marrin pjesë në bordet e vlerësimit. Gjithashtu përfaqësuesit e punëdhënësve të sektorëve përkatës informohen sa i përket rezultateve të vlerësimit dhe rezultateve të provimeve përfundimtare. Drejtoria e Ofruesit të AFP-së dhe mësimdhënësit i përdorin rezultatet e provimeve përfundimtare të nivelit dhe ato të Maturës Shtetërore Profesionale, për të përmirësuar metodologjinë dhe instrumentet për vlerësimin e vazhduar dhe vlerësimin përfundimtar.

**V. REKOMANDIMET E RAPORTIT PËRFUNDIMTAR**

**Fusha 1:**

**Rekomandim 1** (Kriter plotësues 1.1.1.3 )

Të dokumentohet më mirë procesi i konsultimit me grupet e interesit.

**Rekomandim 2** (Kriter plotësues 1.1.1.4)

Të publikohen rezultatet e konsultimit me grupet e interesit edhe në faqen e internetit me adresë: <https://gjergjcanco.edu.al/>. Rekomandohet përditësimi i faqeve sociale të ofruesit të AFP-së. Ky Rekomandim duhet të zbatohet në fillim të vitit 2023.

**Rekomandim 3** (Kriter plotësues 1.1.2.3)

Të publikohen rezultatet e organeve të krijuara me ligj në një nga format e njohura, me qëllim që palët e treta të kenë mundësi të njihen. Sugjerojmë që edhe në faqen e internetit të shkollës të bëhen publike me adresë: <https://gjergjcanco.edu.al/>. Rekomandohet përditësimi i faqeve Sociale të shkollës. Ky rekomandim duhet të zbatohet në fillim të vitit 2023.

**Rekomandim 4** (**Kriter bazë 1.2.1.2** )

Rekomandohet protokollimi i vendimit të bordit drejtues “Për Miratimin e Planit Afatmesëm” dhe “Për Miratimin e Buxhetit’. Ky Rekomandim duhet të zbatohet brenda vitit 2022.

**Rekomandim 5** (**Kriter bazë 1.2.1.3** )

Rekomandohet që gjatë hartimit të planeve të reja të konsultohen më mirë paraprakisht të gjitha dokumentet strategjike.

**Rekomandim 6** (**Kriter bazë 1.2.1.4** )

Rekomandohet përfshirja e të gjitha rezultateve të konsultimit me të gjitha grupet e interesit në planin afatmesëm. Ky Rekomandim duhet të zbatohet në fillim të vitit 2023.

**Rekomandim 7** (**Kriter bazë 1.2.1.5** )

Rekomandohet që plani i ardhshëm afatmesëm 2023-2027 të hartohet duke pasur parasysh realizimin e objektivave të vendosura ne planin afatmesëm 2019-2023, si dhe duke marrë në konsideratë “strategjinë kombëtare për punësim dhe aftësi”. Ky rekomandim duhet të zbatohet deri në fund në vitit 2022.

**Rekomandim 8** (Kriter plotësues 1.2.1.7 )

Rekomandohet që hartimi i planit të ri afat mesëm 2023-2027 t’u referohet në mënyrë të qartë strategjive kombëtare. Ndërkohë në planin vjetor 2022-2023 duhet detyrimisht të përfshihen prioritetet e prezantuara në strategjitë kombëtare.

**Rekomandim 9** (Kriter plotësues 1.2.1.10 )

Rekomandohet realizimi i kërkimeve, analizave dhe më pas hartimi i një raporti për argumentimin dhe mundësinë e zbatimit të kualifikimeve profesionale dhe aktiviteteve të planifikuara.

**Rekomandim 10** (**Kriter bazë 1.4.2.1** )

Rekomandohet hartimi i një plani përmirësimi më të detajuar, ku qartazi të shihen aktivitetet e përmirësimit. Plani i përmirësimit të dalë si dokument i veçantë. Ky rekomandim duhet të zbatohet në fillim të vitit 2023. Për shkak se nuk ekziston ndonjë format zyrtar, për hartimin e planeve të përmirësimit të cilësisë, GVJ i rekomandon AKAFPK të hartojë një format tip për këtë çështje.

**Rekomandim 11** (Kriter plotësues 1.5.3.1 )

Rekomandohet krijimi i një dosjeje të veçantë me praktikat më të mira. Ky rekomandim duhet të zbatohet në fillim të vitit 2023.

**Fusha 2:**

**Rekomandim 12** (Kriteri plotësues 2.1.2.3 )

Rekomandohet hartimi i një plani të shpërndarjes së informacionit ndoshta çdo semestër, ose çdo 3 muaj. Në varësi të periudhave të hartohet edhe relacioni përkatës ku të përshkruhet shkurtimisht shpërndarja e informacionit tek grupet e interesit. Rekomandohet dokumentimi i bashkëpunimit reciprok si dhe korrespondencës me institucionet vendore. Ky rekomandim duhet të zbatohet në fillim të vitit 2023.

**Rekomandim 13** (Kriter plotësues 2.1.2.4 )

Shkolla të përdorë periodikisht të paktën çdo gjashtë muaj edhe anketat (sikundërse edhe kriteri e cilëson) për të marrë një “feedback” nga organet e qeverisjes vendore në lidhje me veprimtarinë dhe rezultatet e shkollës.

**Rekomandim 14** (**Kriter bazë 2.2.1.1** )

Rekomandohet përshkrimi i bashkëpunimit, identifikimi dhe listimi i qartë, në planin afatmesëm dhe planin vjetor, të grupeve të interesit, partnerëve të komunitetit dhe shoqërisë civile, në një seksion të veçantë të këtyre dokumenteve të titulluar: “Bashkëpunimi me grupet e interesit , komunitetin dhe shoqërinë civile”. Ky rekomandim duhet të zbatohet deri në fund në vitit 2022.

**Rekomandim 15** (Kriteri plotësues 2.2.1.4 )

Rekomandohet hartimi i një plani të mbledhjes së informacionit ndoshta çdo semestër ose çdo 3 muaj. Në varësi të periudhave të hartohet edhe relacioni përkatës ku të përshkruhet shkurtimisht mbledhja e informacionit nga grupet e interesit. Ky rekomandim duhet të zbatohet në fillim të vitit 2023.

**Rekomandim 16 (Kriter bazë 2.2.2.1**)

Rekomandohet marrja e masave urgjente për sistemin e të gjitha elementëve që mund të përbëjnë rrezikshmëri për nxënësit në mjediset e praktikave profesionale në laboratorin TIK. Konkretisht sistemimi i kanalinave të kabllove elektrike, që ndodhen në dysheme, pranë tavolinave të nxënësve dhe hapësirave të kalimit. Ky Rekomandim duhet të zbatohet urgjentisht me fillimin e vitit shkollor 2022-2023.

**Rekomandim 17** (Kriter plotësues 2.2.2.2)

Në marrëveshjet e bashkëpunimit të zgjerohet baza ligjore (Urdhrit Nr. 220, datë 16.09.202MFE; VKM Nr. 77 Dt. 28.01.2015; VKM Nr. 108 Dt. 15.02.2017 etj). Të përcaktohen më qartë rolet e palëve, të cilësohet mbështetja dhe mbrojtja ndaj nxënësve.

**Rekomandim 18** (**Kriter bazë 2.3.1.1**)

Rekomandohet përshkrimi i bashkëpunimit, identifikimi dhe listimi i qartë i partnerëve, nga komuniteti vendas dhe shoqëria civile në një seksion të veçantë të këtyre dokumenteve të titulluar: “Partnerët, ofruesit kombëtare dhe ndërkombëtare të AFP-së”. Ky Rekomandim duhet të zbatohet deri në fund në vitit 2022.

**Rekomandim 19** (Kriter plotësues 2.3.1.7)

Shkolla duhet të rrisë numrin e bashkëpunimeve me OJQ-të e specializuara (lokale, kombëtare ose ndërkombëtare) dhe me organizatat që përfaqësojnë prindërit dhe nxënësit. Sugjerojmë që shkolla të vendosë objektiva të matshme për të përmbushur këtë rekomandim.

**Fusha 3:**

**Rekomandim 20** (Kriter plotësues 3.1.5.3)

Shkolla duhet të ketë një vëmendje të shtuar për sa i përket kushteve të ambienteve që janë në bizneset në të cilat do të zhvillohen praktikat. Duke marrë në konsideratë që nxënësit do të jenë jashtë ambienteve të shkollës, ofruesit i lind një përgjegjësi e shtuar ku duhet të garantojë nxënësit dhe prindërit që kushtet e ambienteve ku zhvillohet praktika janë konform rregullave, oraret dhe ngarkesa e punës respektohen sipas kontratën tip të Urdhrit Nr. 220 Dt. 16.09.2020 të MFE. Është detyrë e ofruesit të dokumentojë vëmendjen përgjegjësinë e shtuar.

**Rekomandim 21** (Kriter plotësues 3.2.2.4)

Rekomandohet zgjerimi i kapacitetit të bibliotekës me tituj librash profesional sidomos për kualifikimet për të cilët ofruesi kërkon të akreditohet. Ky rekomandim duhet të zbatohet në fillim të vitit 2023.

**Rekomandim 22 (Kriter bazë 3.2.3.1)**

Rekomandohet krijimi i një dosjeje të veçantë të titulluar “Autorizimet e Shëndetit Publik” ku të depozitohen të gjitha këto autorizime së bashku me dokumentacionin tjetër mbështetës, sidomos për vendet e kryerjes së praktikave profesionale. Dokumentacioni mbështetës nënkupton çdo lloj dokumenti që provon se ambientet ku kryhet praktika profesionale është në përputhje me rregullat e higjienës, foto të ambienteve etj. Ky rekomandim të vihet në zbatim gjatë vitit 2023.

**Rekomandim 23 (Kriter bazë 3.2.3.2)**

Rekomandohet krijimi i një dosjeje të veçantë të titulluar “Autorizimet e Mbrojtjes Kundra Zjarrit” ku të depozitohen të gjitha këto autorizime së bashku me dokumentacionin tjetër mbështetës, sidomos për vendet e kryerjes së praktikave profesionale. Dokumentacioni mbështetës nënkupton çdo lloj dokumenti që provon se ambientet ku kryhet praktika profesionale është në përputhje me rregullat e mbrojtjes nga zjarri, foto të ambienteve, etj. Ky rekomandim të vihet në zbatim gjatë vitit 2023.

**Rekomandim 24** (Kriter plotësues 3.2.3.4)

Rekomandohet që përpara nënshkrimit të memorandumeve të bashkëpunimit (tip) ofruesi të verifikojë fillimisht gjendjen higjeno-sanitare, të bizneseve me të cilat do të bashkëpunojë. Është detyrë e ofruesit të dokumentojë përmbushjen e këtij kriteri.

**Fusha 4:**

**Rekomandim 25 (Kriter bazë 4.3.4.2)**

Rekomandohet që në të ardhme ofruesi i AFP-së të ndjekë me përpikmëri të gjitha rregullat dhe udhëzimet që kanë të bëjnë me ashensorët dhe që jepen në linkun: <https://ishmt.gov.al/ashensoret/>. Ky rekomandim duhet të zbatohet përgjatë vitit shkollor 2022- 2023

**Rekomandim 26 (Kriter bazë 4.5.1.1)**

Rekomandohet garantimi i mirëfunksionimit dhe dokumentimit të plotë të aktivitetit të “Komisioni i shëndetit, sigurisë, mirëmbajtjes dhe mjedisit”, në përputhje me Neni 147, 149 të Udhëzimi Nr. 14, datë 27.5.2021 “Për mënyrën e organizimit dhe veprimtarisë së institucioneve të arsimit dhe formimit profesional, si dhe aspektet e menaxhimit të burimeve njerëzore, përbërjes së njësisë së zhvillimit të ofruesve të arsimit dhe formimit profesional dhe zhvillimit të vazhduar Profesional të personelit”. Ofruesi i AFPS-së duhet të marrë masa që brenda një periudhe 6 mujore ky rekomandim të vihet në zbatim.

**Rekomandim 27 (Kriter bazë 4.5.1.3)**

Rekomandohet që përpara fillimit të veprimtarive praktike ofruesi i AFP-së të verifikojë që biznesi ku do të zhvillohet praktika zotëron mjetet e sigurisë në punë për numrin e nxënësve që do të kryejnë praktikën; nëse nxënësve ju shpjegohen rregullat e sigurisë në punë nga instruktori i praktikës; rregulla janë të afishuara në vendin e punës; dhe infrastruktura e Sigurimit teknik dhe mbrojtjes nga zjarri është funksionale. Ofruesi i AFP-së duhet të marrë në vazhdimësi feedback në lidhje me përvetësimin e rregullave dhe nxënësit duhet të vlerësohen edhe për zbatimin e rregullave të sigurisë në punë gjatë veprimtarive praktike.

Ofruesi i AFP-së duhet të dokumentojë dhe arkivojë dokumentacionin për çështjet e mësipërme.

**Rekomandim 28** (Kriter plotësues 4.5.1.5)

Rekomandohet që “Komisioni i Shëndetit, Sigurisë dhe Mirëmbajtjes së mjedisit” në përputhje me Nenin 147 të Udhëzimit nr. 14/2021 të MFE, në mënyrë të vazhdueshme, të verifikojë dhe dokumentojë çdo problematikë, të lerë detyrat përkatëse dhe të verifikojë zbatimin e tyre. Çdo takim i komisionit duhet të mbahet me proces verbal të rregullt dhe të protokollohet.

**Rekomandim 29** (Kriter plotësues 4.5.1.6 i pa plotësuar)

Ofruesi i AFP-së duhet kërkojë, të sigurojë si dhe të garantojë prezencën e një mjeku në shkollë. Në pamundësi të plotë të gjetjes të një mjeku, Ofruesi i AFP-së duhet që në përputhje me Pikën 3 të Nenit 148 të Udhëzimit nr. 14/2021 të trajnojë dhe të sigurojë “të paktën një mësues për 400 nxënës ka certifikatën për administrimin e ndihmës së parë”. Ofruesi i AFP-se duhet të marrë masa që ky rekomandim të zbatohet gjatë vitit 2023.

**Rekomandim 30 (Kriter bazë 4.6.1.2)**

Në zbatim të Udhëzimit Nr.13 datë 13.04.2022 Ofruesi i AFP-së të pajiset me mësues ndihmës sipas planifikimeve të bëra nga Shkolla. Rekomandohet ri-kujtesë organeve përkatëse për të plotësuar kërkesën për mësues ndihmës përpara fillimit të vitit të ri shkollor 2022-2023. Ky Rekomandim duhet të zbatohet me fillimin e vitit shkollor 2022-2023.

**Rekomandim 31** (Kriter plotësues 4.6.1.5)

Rekomandohet që deri në momentin e plotësimit të stafit shtesë, për të punuar me nxënësit me “aftësi ndryshe” Ofruesi i AFP-së duhet të organizojë trajnime të veçanta për stafin aktual. Ofruesi i AFP-së duhet të marrë masa që brenda një periudhe 6 mujore ky rekomandim të vihet në zbatim.

**VI. VENDIMI PËR AKREDITIM**

Në bazë të raportit të akreditimit dhe propozimit të AKAFPK-së, Ministria e Financave dhe Ekonomisë **akreditoi me kusht** ofruesin publik të AFP-së, Shkollën e mesme Teknike Elektrike *“Gjergj Canco*” Tiranë me Vendim Nr. 6, datë 17.02.2023.

**VI. MONITORIM I POSAÇËM**

Procesi i *Monitorimit të Posaçëm* bazohet në pikën **d** të nenit **24** të Urdhrit nr. 128, datë 6.7.2021 për miratimin e “*Rregullores për standardet, kriteret dhe procedurat e akreditimit të ofruesve të arsimit dhe formimit Profesional*” të Ministrisë së Financave dhe Ekonomisë dhe në urdhrin e brendshëm të AKAFPK-së me nr. 23, datë 12.05.2023 “*Për miratimin e udhëzuesit për procedurat e përzgjedhjes, organizimit dhe etikës profesionale të specialistëve si vlerësues të jashtëm, si dhe procedurat e brendshme në zbatim të procesit të akreditimit në institucionet ofruese të AFP-së”,* mbështetet në Raportin e Vlerësimit të Jashtëm të procesit të Akreditimit, të nisur në vitin 2022 i cili përfundoi me dhënien e certifikatës *Akreditim me Kusht,* me Vendimin Nr. 6 datë 17.02.2023 të MFE-së si dhe certifikuar nga AKAFPK-ja me të dhënat e regjistrit të akreditimit me certifikatën numër serie nr. 2, lëshuar më datë 21.02.2023, me afat vlefshmërie deri më 16.08.2023.

Në Raportin e Vlerësimit të Jashtëm të procesit të Akreditimit, hartuar nga Grupi i Vlerësimit të Jashtëm në vitin 2022, Ofruesi publik i AFP-së, Shkolla e mesme Teknike Elektrike “*Gjergj Canco”* Tiranë, nuk arriti të përmbushte vetëm një kriter plotësues dhe konkretisht:

*(Kriter plotësues 4.5.1.6 i pa plotësuar)*

*Ofruesi i AFP-së duhet kërkojë, të sigurojë si dhe të garantojë prezencën e një mjeku në shkollë. Në pamundësi të plotë të gjetjes të një mjeku, Ofruesi i AFP-së duhet që në përputhje me Pikën 3 të Nenit 148 të Udhëzimit nr. 14/2021 të trajnojë dhe të sigurojë “të paktën një mësues për 400 nxënës ka certifikatën për administrimin e ndihmës së parë”. Ofruesi i AFP-së duhet të marrë masa që ky rekomandim të zbatohet gjatë vitit 2023.*

AKAFPK-ja, midis rekomandimeve të tjera ju la edhe përmbushjen e **kriterit 4.5.1.6** me qëllim që ofruesit publik i AFP-së, të përmbushë detyrimet që rrjedhin nga Urdhri nr. 128/2021 të MFE-së.

**VII. ARGUMENTIMI PËR AKREDITIM**

Ofruesi publik i AFP-së, Shkolla e mesme Teknike Elektrike “*Gjergj Canco”,* Tiranë, depozitoi pranë AKAFPK-së kërkesën për *Monitorim të Posaçëm* me nr. prot. 93 datë 07.06.2023, regjistruar tek AKAFPK-ja me nr. prot. 196/1 datë 12.06.2023, ku kërkonte të niste procesi i Monitorimit të Posaçëm, pas kryerjes së një sërë veprimesh dhe aktivitetesh për të përmbushur kriterin e pa plotësuar të lënë detyrë në Raportin e Vlerësimit të Jashtëm të procesit të Akreditimit gjatë vitit 2022.

**VIII. REKOMANDIMET E RAPORTIT TË MONITORIMIT TË POSAÇËM**

Grupi i Vlerësimit të Jashtëm (GVJ), pasi kreu vizitën në terren si dhe verifikoi dokumentet e ofruara nga Ofruesi Publik i AFP-së, Shkolla e mesme Teknike Elektrike “*Gjergj Canco*”, arriti në përfundimin që Ofruesi Publik i AFP-së, Shkolla e mesme Teknike Elektrike “*Gjergj Canco”* ka përmbushur kriterin plotësues nr. 4.5.1.6, i cili ishte i vetmi kriter që pengonte përfitimin e certifikatës së akreditimit të plotë.

**IX. VENDIMI PËR NDRYSHIMIN E STATUSIT TË AKREDITIMIT**

Bazuar në procedurën e Monitorimit të Posaçëm, në Ofruesin Publik të AFP-së, Shkollën e mesme Teknike Elektrike *“Gjergj Canco*” Tiranë, në respektim të gjithë procedurave zyrtare sipas kuadrit ligjor në fuqi dhe propozimit të AKAFPK-së, MFE me Vendimin Nr. 72, datë 6.10.2023 vendosi për dhënien e **akreditimit të plotë** për ofruesin publik të AFP-së Shkolla e mesme Teknike Elektrike “*Gjergj Canco*” Tiranë, për kualifikimet profesionale për të cilat ka aplikuar. AKAFPK ka lëshuar certifikatën e akreditimit të plotë, me nr. serie 8, data 3.11.2023, me afat vlefshmërie deri më 5.10.2027.